section_heading: "Najveći sastav na svijetu" (1971. – 1975.)
paragraph_text: Sljedeći album, Houses of the Holy (izdan 28. ožujka 1973.), je donio još veću raznolikost u glazbenim stilovima. Možda i najpoznatija pjesma s ovog albuma je prava "rockerska" The Song Remains the Same. No Quarter, sa svojim tamnim i mističnim prizvukom (često prisutnim u pjesmama Led Zeppelina), se smatra jednom od najboljih klavijaturističkih izvedbi Johna Paula Jonesa. Pjesma je bila prava koncertna atrakcija zbog ponekad izrazito dugih Jonesovih solo dionica, kao i zbog dodatnih vizualnih efekata (prigušena svjetla i lažna magla). Stilsku raznolikost ovog albuma posebno ističu pjesme D'yer Mak'er (inspirirana reggaeom) i funky The Crunge nastala kao posveta soul i funk velikanu Jamesu Brownu.